Broj: 711-I-1015-P-196/18-06-11

Zagreb, 6. srpnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Marijana Kuprešaka, člana Uprave trgovačkog društva Luka Vukovar d.o.o.,** na 17. sjednici, održanoj 6. srpnja 2018.g., donosi sljedeću:

**ODLUKU**

1. **Istovremenim obnašanjem dužnosti člana Uprave - direktora trgovačkog društva Luka Vukovar d.o.o. i funkcije predsjednika Nadzornog odbora trgovačkog društva BOROVO d.d., funkcije člana Nadzornog odbora trgovačkog društva PETROKEMIJA d.d. tvornica gnojiva i obavljanja poslova direktora u trgovačkom društvu LABOS M.K. d.o.o., u razdoblju od stupanja na dužnost 14. veljače 2018.g. do dana donošenja predmetne Odluke, dužnosnik Marijan Kuprešak počinio je povrede članka 14. stavka 1. ZSSI-a.**
2. **Propustom prenošenja svojih upravljačih prava na temelju udjela u kapitalu trgovačkog društva LABOS M.K. d.o.o. na povjerenika, u razdoblju od stupanja na dužnost 14. veljače 2018.g. do dana donošenja predmetne Odluke, dužnosnik Marijan Kuprešak počinio je povredu članka 16. stavka 1. ZSSI-a.**
3. **Za povrede ZSSI-a, opisane pod točkama I. i II. izreke ove odluke, dužnosniku Marijanu Kuprešaku izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 10.000,00 kn, koja će trajati 5 mjeseci te će se izvršiti u 5 jednakih uzastopnih mjesečnih obroka, svaki u pojedinačnom mjesečnom iznosu od 2.000,00 kn.**
4. **Nalaže se dužnosniku Marijanu Kuprešaku da bez odgađanja razriješi situacije povrede ZSSI-a utvrđene točkama I. i II. izreke ove Odluke.**

**Obrazloženje**

Povjerenstvo je na 12. sjednici, održanoj 30. svibnja 2018.g. pokrenulo postupak za odlučivanje o sukobu interesa protiv protiv dužnosnika Marijana Kuprešaka, člana Uprave trgovačkog društva LUKA-VUKOVAR d.o.o., zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti te obavljanja funkcije predsjednika Nadzornog odbora u trgovačkom društvu BOROVO d.d., obavljanja funkcije člana Nadzornog odbora u trgovačkom društvu PETROKEMIJA d.d. tvornica gnojiva i obavljanja funkcije direktora u trgovačkom društvu LABOS M.K. d.o.o. te zbog moguće povrede članka 16. stavka 1. ZSSI-a, koja proizlazi iz propusta dužnosnika da u pogledu trgovačkog društva LABOS M.K. d.o.o. izvrši prijenos svojih upravljačka prava na temelju udjela u kapitalu na povjerenika

Dužnosnik je dana 2. srpnja 2018.g. dostavio pisano očitovanje na Odluku o pokretanju postupka u kojoj je u bitnom naveo kako smatra da nisu ispunjeni uvjeti za primjenu članka 14. stavka 1. ZSSI-a i da se u navedenom slučaju trebao primijeniti članak 13. stavak 2. ZSSI-a, na temelju kojeg je Povjerenstvo prethodno trebalo utvrditi utječu li dužnosnikovo članstvo u nadzornim odborima trgovačkih društava BOROVO d.d. i PETROKEMIJA d.d. i obavljanje poslova direktora u društvu LABOS M.K. na zakonito obnašanje javne dužnosti. Dužnosnik ističe kako su društva LUKA VUKOVAR d.o.o., BOROVO d.d. i PETROKEMIJA d.d. u državnom vlasništvu, ali istodobno nisu od posebnog društvenog interesa.

U odnosu na povredu članka 16. stavka 1. ZSSI-a dužnosnik navodi da društvo LABOS M.K. d.o.o. prihod ostvaruje obavljanjem i pružanjem intelektualnih usluga i prijava na natječaj za EU fondove te drugih srodnih djelatnosti, dok poslove člana uprave u navedenom društvu obavlja nez naknade. Iz navedenoh razloga, dužnosnik smatra kako samo članstvo i upravljačka prava ne mogu predstavljati sukob interesa koji bi uvjetovao primjenu članka 14. st. 1. u vezi s člankom 16. st. 1. ZSSI-a.

Uvidom u Registar dužnosnika i Sudski registar Trgovačkog suda u Osijeku utvrđeno je da je Marijan Kuprešak dana 14. veljače 2018.g. stupio na dužnost člana Uprave trgovačkog društva Luka Vukovar d.o.o., koje je u 100% vlasništvu Republike Hrvatske. Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava, koja su u većinskom državnom vlasništvu, dužnosnici u smislu odredbi ZSSI-a. Stoga je i Marijan Kuprešak, povodom obnašanja dužnosti člana uprave trgovačkog društva Luka Vukovar d.o.o, obvezan postupati sukladno odredbama ZSSI-a.

Dana 12. ožujka 2018. g. dužnosnik Marijan Kuprešak podnio je izvješće o imovinskom stanju povodom stupanja na gore navedenu dužnost. Povjerenstvo je sukladno članku 23. ZSSI-a provelo prethodnu (administrativnu) provjeru navedenog izvješća te je utvrdilo da je dužnosnik u dijelu izvješća „Druge javne dužnosti za koje ne postoji obveza podnošenja izvješća o imovinskom stanju“ naveo da u trgovačkom društvu BOROVO d.d. obavlja funkciju predsjednika Nadzornog odbora te da za navedenu funkciju prima naknadu u neto iznosu od 2.000,00 kn, zatim da u trgovačkom društvu PETROKEMIJA d.d. obavlja funkciju člana Nadzornog odbora te da za navedenu funkciju prima naknadu u neto iznosu od 2.000,00 kn i da u trgovačkom društvu LABOS M.K. d.o.o. bez naknade obavlja funkciju člana Uprave-direktora.

Uvidom u sudski registar nadležnog trgovačkog suda u Osijeku utvrđeno je da je pod matičnim brojem subjekta 030015111 upisano trgovačko društvo BOROVO d.d.. Kao predsjednik Nadzornog odbora upisan je Marijan Kuprešak. Usporedbom OIB-a Marijana Kuprešaka upisanog u Sudski registar Trgovačkog suda u Zagrebu i OIB-a dužnosnika Marijana Kuprešaka navedenog u podnesenom izvješću o imovinskom stanju dužnosnika utvrđeno je da je riječ o istoj osobi. Upis dužnosnika kao člana Nadzornog odbora proveden je u Sudskom registru po rješenju suda posl. br. Tt-16/5026-4 od 2. kolovoza 2016.g.

Uvidom u sudski registar nadležnog trgovačkog suda u Zagrebu utvrđeno je da je pod matičnim brojem subjekta 080004355 upisano trgovačko društvo PETROKEMIJA d.d. tvornica gnojiva. Kao član Nadzornog odbora upisan je dužnosnik Marijan Kuprešak. Usporedbom OIB-a Marijana Kuprešaka upisanog u Sudski registar Trgovačkog suda u Zagrebu i OIB-a dužnosnika Marijana Kuprešaka navedenog u podnesenom izvješću o imovinskom stanju dužnosnika utvrđeno je da je riječ o istoj osobi. Dužnosnik je bio upisan kao predsjednik nadzornog obora od 12. svibnja 2016.g., a potom kao član.

Uvidom u sudski registar nadležnog trgovačkog suda u Osijeku utvrđeno je da je pod matičnim brojem subjekta 030126228 upisano trgovačko društvo LABOS M.K. d.o.o. Kao osoba ovlaštena za zastupanje, odnosno član Uprave-direktor upisan je Marijan Kuprešak, zastupa društvo pojedinačno i samostalno, imenovan dana 21. prosinca 2012.g. Usporedbom OIB-a Marijana Kuprešaka upisanog u Sudski registar Trgovačkog suda u Osijeku i OIB-a dužnosnika Marijana Kuprešaka navedenog u podnesenom izvješću o imovinskom stanju dužnosnika utvrđeno je da je riječ o istoj osobi.Marijan Kuprešak je ujedno i 100% vlasnik navedenog trgovačkog društva.

Povjerenstvo ističe kako gore navedene činjenice u predmetnom postupku nisu sporne budući je iste potvrdio i sam dužnosnik u svom očitovanju na odluku o pokretanju postupka.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Zabrana članstva u upravnim tijelima i nadzornim odborima trgovačkih društava propisana je dakle beziznimno i odnosi se na članstvo u upravnim tijelima i nadzornim odborima svih trgovačkih društava, neovisno o tome jesu li ili ne u državnom vlasništvu ili od posebnog društvenog interesa. Utjecaj na zakonito obnašanje dužnosti Povjerenstvo kod ove okolnosti ne ispituje jer samo članstvo predstavlja nezakonito postupanje dužnosnika.

Slijedom navedenog, u predmetnom postupku je nedvojbeno utvrđeno kako je dužnosnik Marijan Kuprešak istovremeno uz obnašanje dužnosti člana Uprave - direktora trgovačkog društva LUKA VUKOVAR d.o.o. obavljao i funkciju predsjednika Nadzornog odbora trgovačkog društva BOROVO d.d., zatim funkciju člana Nadzornog odbora trgovačkog društva PETROKEMIJA d.d. tvornica gnojiva te poslove direktora u trgovačkom društvu LABOS M.K. d.o.o. i to u razdoblju od stupanja na dužnost 14. veljače 2018.g. do dana donošenja predmetne Odluke, čime je počinio povrede članka 14. stavka 1. ZSSI-a. Stoga je odlučeno kao u točki I. izreke ove Odluke.

Nadalje, člankom 16. stavkom 1. ZSSI-a propisano je da je dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti dužan prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Uvidom u u Izvješće o imovinskom stanju dužnosnika od 12. ožujka 2018.g. utvrđeno je da je dužnosnik pod rubrikom „Podaci o poslovnom udjelu, dionicama ili vrijednosnim papirima“ naveo kako ima 100% udio u trgovačkom društvu LABOS M.K. d.o.o. te da nije izvršen prijenos prava. navedenu činjenicu dužnosnik nije osporio niti u odluci o pokretanju postupka.

Stoga je Povjerenstvo utvrdilo kako je dužnosnik Marijan Kuprešak propustio prenijeti svoja upravljačka prava na temelju udjela u kapitalu trgovačkog društva LABOS M.K. d.o.o. na povjerenika i to u razdoblju od stupanja na dužnost 14. veljače 2018.g. do dana donošenja predmetne Odluke, čime je počinio povredu članka 16. stavka 1. ZSSI-a te je odlučeno kao točki II. izreke.

S obzirom da se dužnosnik u vrijeme donošenja predmetne Odluke i dalje nalazi u povredama utvrđenim točkama I. i II. izreke, odlučeno je kao što je navedeno u točki IV. izreke.

Povjerenstvo je povodom zaprimanja Izvješća o imovinskom stanju dužnosnika od 12. ožujka 2018. g. izvršilo i provjeru primanja dužnosnika. Dužnisnik je u podnesenom izvješću naveo kako od dužnosnisti za koju podnosi izvješće ostvaruje primanja na mjesečnoj razini u iznosu od 26685,73 kn bruto, odnosno 17742,00kn neto. uvidom u Informatički sustav Porezne uprave Povjerenstvo je utvrdilo kako su od trgovačkog društva LUKA VUKOVAR d.o.o. dužnosniku izvršene slijedeće isplate: 8. ožujka 2018.g. iznos od 10.260,68 kn – plaća, u kojoj je sadržano 680,00 kn troškova prijevoza, 27. ožujka 2018.g. 255 kn dnevnica, 6. travnja 2018.g. plaća 20.675,91 kn, u kojoj je sadržano 1.428,00 kn troškova prijevoza, 10. travnja 2018.g. 111,57 kn i 185,72 kn dnevnica, 8. svibnja 2018.g. 19.552,58 kn plaća, u kojoj je sadržano 952,00 kn troškova prijevoza, 18. svibnja 2018.g. 1.296,48 kn dnevnica, 15. lipnja 2018.g. 369,32 kn dnevnica. Uslijed odstupanja u prijavljenoj plaći i isplatama dužnosnik je Zaključkom od 5. lipnja 2018.g., sukladno članku 26. ZSSI-a, pozvan na očitovanje.

Dužnosnik je 26. lipnja 2018.g. dostavio očitovanje na Zaključak u kojem je u bitnom naveo kako je razlika isplate koja proizlazi iz podataka od Porezne uprave obračun minulog rada 0,5% po godini staža te stvarni trošak putnog prijevoza na relaciji posao kuća, sukladno sklopljenom ugovoru o radu. Dužnosnik je u prilogu očitovanja Povjerenstvu dostavio dio svog ugovora o radu s trgovačkim društvom LUKA VUKOVAR d.o.o. i Odluku skupštine trgovačkog društva PETROKEMIJA d.d. od 23. ožujka 2017.g.

Zbog činjenice da je u JOPPD obrascu dužnosnika Marijana Kuprešaka doista sadržan isplaćeni iznost troškova prijevoza, kao i zbog neznatnog odstupanja, Povjerenstvo je prihvatilo obrazloženje dužnosnika iz očitovanja od 26. lipnja 2018.g. u ovom dijelu.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da je dužnosnik u obnašanju dužnosti počinio više različitih povreda ZSSI.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje više sankcije unutar propisanog raspona, Povjerenstvo je cijenilo okolnosti da je dužnosnik počinio povrede više odredbi ZSSI-a, kao i da je, obavljajući funkcije u nadzornim odborima trgovačkih društava PETROKEMIJA d.d. i BOROVO d.d., primao naknade. Kao okolnost koja je utjecala na izricanje niže sankcije unutar propisanog raspona Povjerenstvo je cijenilo okolnost da se dužnosnik u utvrđenim povredama nalazi relativno kratko vremensko razdoblje.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 10.000,00 kn, koja će trajati 5 mjeseci te će se izvršiti u 5 jednakih uzastopnih mjesečnih obroka, svaki u pojedinačnom mjesečnom iznosu od 2.000,00 kn.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Marijan Kuprešak, elektronička dostava
2. Objava na internetskoj stranici Povjerenstva
3. Pismohrana